Pressemeddelelse

Oktober 2015

Rallylegenden Sébastian Loeb bag rattet af en endnu mere hidsig udgave af PEUGEOT 2008 DKR16

**Løven er klar til angreb, når Peugeot til januar 2016 deltager i det, der er blevet kaldt det mest udfordrende løb i motorsportens verden: Dakar Rally. Peugeot stiller med en optimeret udgave af sit baghjulstrukne rovdyr: 2008 DKR. Den er blevet længere, bredere og lavere, og samtidig er der sket adskillige forbedringer under det aggressive udseende.**

**Peugeot sætter trumf på ved at kunne præsentere rallylegenden, Sébastian Loeb, som ny kører i Peugeot-Totals ”Dream Team”, der i forvejen består af erfarne kræfter som Stéphane Peterhansel og Carlos Sainz.**

Den nye bil har været under udvikling, siden den oprindelige 2008 DKR kørte over målstregen i dette års Dakar Rally i Buenos Aires for mere end 8 måneder siden. Peugeots ingeniører har gennemgået den del for del, og dette har ført til omfattende ændringer både udvendigt og indvendigt.

Udhængene for og bag er gjort kortere for at forbedre bilens agilitet, hvilket er vitalt i et rally som Dakar, der består af forhindringer som sandbanker, flodlejre og store klippestykker. Herudover har 2008 DKR16 fået optimeret aerodynamikken, og bl.a. er motorhjelmen og luftindtagene i taget ændret for at give en bedre downforce mellem forende og bagende.

Også under kulfiber-chassiet er der sket markante ændringer. Peugeots ingeniører har redesignet undervognen, så den i højere grad kan klare det uvejsomme terræn og samtidig er vægtfordelingen blevet bedre. Aluminiumsfælgene er blevet udskiftet med magnesiumfælge, der er påmonteret særligt lette dæk fra Michelin, hvilket har resulteret i en betydelig vægtreduktion.

Motorhjelmen gemmer på en 3.0 liter V6 twin-turbo dieselmotor, som nu har mere power på trods af den påkrævede restrictor i turboladeren. Den yder nu 350 hk og har fuld udnyttelse af alle kræfter selv ved lave omdrejninger

Sébastian Loeb er den sidste brik i puslespillet

Sébastian Loeb er med ni verdensmesterskaber og 78 WRC sejre den mest sejrrige rallykører nogensinde og herudover kan han kalde sig den nye konge af Pikes Peak, idet han satte en imponerende rekord i det legendariske Pikes Peak Hill Climb for to år siden. Nu har Sébastian Loeb sagt ja til en helt ny udfordring og skal for første gang prøve kræfter med Dakar Rally.

*”Dakar er fuldstændig anderledes end det motorsport, jeg har prøvet tidligere”,* fortæller Sébastian Loeb. *”Det strækker sig over to uger og kræver stor udholdenhed af både kører og bil. Og en anden vigtig forskel er, at jeg er vant til at køre efter noter – her skal vi selv finde vej igennem ørkenen og improvisere ruten. Faktisk er jeg lidt bange for at fare vild, men det er en del af gamet og derfor skal vi forberede os grundigt”.*

Loeb har allerede haft lejlighed til at test 2008 DKR16: *”Det, der slog mig mest, er at det er en helt ny oplevelse. I WRC har jeg været vant til at undgå forhindringer, men i denne bil kan man simpelthen bare køre hen over dem – og det tager lidt tid at turde tro på”.*

Målet er helt klart: *”Jeg går selvfølgelig efter at vinde Dakar en dag – når jeg går ind i noget, er det altid for at vinde”.*

Direktør for Peugeot Sport, Bruno Famin, er optimistisk. *”Sébastian har imponeret fra det øjeblik, han satte sig i bilen, nøjagtigt som vi havde forventet efter at have arbejdet sammen med ham før. Eftersom vi har forbedret bilen på adskillige områder siden sidste Dakar Rally, var aftalen med Sébastian Loeb den sidste brik i puslespillet”.*